Moontlikheid vir beurtkrag dié week is laagArgieffoto Alhoewel die kragnetwerk steeds onder druk is, word geen beurtkrag Maandag verwag nie en die waarskynlikheid vir beurtkrag vir die res van die week is laag, het Eskom gesê. Die verbetering op die stelsel is grootliks die gevolg van verskeie eenhede wat weer ná beplande en onbeplande instandhoudingswerk aan die netwerk kon koppel met ŉ goeie watervlak by bergingskemas om vir die week voor te berei, het Eskom Sondagaand in ŉ verklaring gesê. “Eskom is steeds besig om sy dieselreserwes aan te vul vir die oop siklus-gasturbines wat ons in staat stel om beurtkrag te voorkom. Herstelwerk vorder goed op die voerband by Medupi-kragstasie en sal na verwagting teen die einde van die week volle kapasiteit behaal.” Eskom herinner verbruikers egter daaraan dat beurtkrag op kort kennisgewing ingestel kan word as daar ŉ beduidende verandering plaasvind in die werkverrigting van aanlegte en indien daar ŉ onbeplande tegniese fout voorkom. Verbruikers word gemaan om elektrisiteit spaarsamig te gebruik. “Baie dankie aan verbruikers vir hul geduld en ondersteuning,” het Eskom bygevoeg.